Document ID: 32008R0447

KOMISIJAS REGULA (EK) Nr. 447/2008
(2008. gada 22. maijs),
ar kuru groza Regulu (EK) Nr. 883/2006, ar ko nosaka piemērošanas kārtību Padomes Regulai (EK) Nr. 1290/2005 attiecībā uz maksājumu aģentūru uzskaiti, izdevumu un ieņēmumu deklarācijām un izdevumu atmaksājumu nosacījumiem saistībā ar ELGF un ELFLA
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2005. gada 21. jūnija Regulu (EK) Nr. 1290/2005 par kopējās lauksaimniecības politikas finansēšanu (1) un jo īpaši tās 42. panta 5. un 7. punktu,
tā kā:
(1)
Komisijas Regulas (EK) Nr. 883/2006 4. panta 3. punktā (2) paredzēts, ka minētā panta 2. punkta b) apakšpunktā noteikto datu kopsavilkumu (T 103) Komisijai nosūta arī papīra formātā. Ņemot vērā notikušās izmaiņas informācijas apmaiņas procedūrās starp dalībvalstīm un Komisiju, kā arī īpaša portāla izveidošanu, lai uzņēmēji varētu piekļūt Kopējās lauksaimniecības politikas finansēšanas ietvaros izmantotām drošām elektroniskām sistēmām, šāda datu nosūtīšana papīra formātā vairs nav vajadzīga un no tās var atteikties, jo īpaši ņemot vērā tās radīto administratīvo slogu.
(2)
Padomes 2002. gada 25. jūnija Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3), 150. panta 3. punkta noteikumi ir grozīti un turpmāk attiecībā uz ELGF parastajiem pārvaldības izdevumiem, nepārsniedzot trīs ceturtdaļas no visām kārtējā finanšu gada apropriācijām, var iepriekš uzņemties saistības no apropriācijām, kas paredzētas nākamajam finanšu gadam. Lai ņemtu vērā šos jaunos nosacījumus, kas piemērojami iepriekš uzņemtajām saistībām, jāgroza Regulas (EK) Nr. 883/2006 8. panta 3. punkts.
(3)
Par tiešajiem maksājumiem, kas jāveic, sākot no 2007. gada, summas, kas atbilst Padomes Regulas (EK) Nr. 1782/2003 (4) 95. un 96. pantā paredzētajām piemaksām piena produktu nozarē un papildmaksājumiem, kas izmaksājami saņēmējiem, saskaņā ar Regulas (EK) Nr. 1782/2003 47. panta 2. punktu ir iekļautas vienreizējo maksājumu shēmā. Turklāt Komisijas 2005. gada 3. februāra Regula (EK) Nr. 188/2005, ar ko nosaka sīki izstrādātus noteikumus gaļas sektora atbalsta shēmas piemērošanai attālākajos reģionos (5), ir atcelta ar Komisijas Regulu (EK) Nr. 793/2006 (6). Attiecīgi summas, kas atbilst iepriekšminētajiem pasākumiem, nav jāņem vērā, aprēķinot tiešo maksājumu maksimālo summu, kā tas minēts Regulas (EK) Nr. 883/2006 9. panta 2. punkta b) apakšpunktā. Tomēr minētais aprēķins ir jāpielāgo, lai ņemtu vērā noteikumus par brīvprātīgo modulāciju, kas ieviesta ar Padomes 2007. gada 27. marta Regulu (EK) Nr. 378/2007, ar ko paredz noteikumus par brīvprātīgu modulāciju tiešajiem maksājumiem, kuri noteikti Regulā (EK) Nr. 1782/2003, ar ko izveido kopīgus tiešā atbalsta shēmu noteikumus saskaņā ar kopējo lauksaimniecības politiku un izveido dažas atbalsta shēmas lauksaimniekiem, un ar ko groza Regulu (EK) Nr. 1290/2005 (7).
(4)
Tādēļ attiecīgi jāgroza Regula (EK) Nr. 883/2006.
(5)
Šajā regulā paredzētie pasākumi ir saskaņā ar Lauksaimniecības fondu komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 883/2006 groza šādi:
1)
Regulas 4. panta 3. punktu svītro.
2)
Regulas 8. panta 3. punktu aizstāj ar šādu tekstu:
“3. Ja dalībvalstu kopējie deklarētie izdevumi nākamajam finanšu gadam pārsniedz trīs ceturtdaļas no visām kārtējā budžeta gada apropriācijām, Regulas (EK, Euratom) Nr. 1605/2002 150. panta 3. punktā minētās iepriekš uzņemtās saistības un atbilstošos ikmēneša maksājumus piešķir proporcionāli izdevumu deklarācijām, nepārsniedzot 75 % no kārtējā budžeta gada apropriācijām. Pieņemot lēmumus par nākamajiem atmaksājumiem, Komisija ņem vērā dalībvalstīm neatmaksāto atlikumu.”
3)
Regulas 9. panta 2. punkta b) apakšpunktu aizstāj ar šādu tekstu:
“b)
jebkurā gadījumā N+2 budžeta gadā un turpmākajos gados veiktie maksājumi ir attaisnojami attiecīgās dalībvalsts gadījumā tikai tad, ja nav pārsniegts:
i)
saskaņā ar Regulas (EK) Nr. 1782/2003 VIII vai VIIIa pielikumu valstij noteiktais maksimāli pieļaujamais daudzums, ja šie maksājumi attiecas uz gadu, kas bija pirms tā budžeta gada, kura laikā tie tika veikti, gadījumā, ja piemērota minētajā pantā paredzētā vienotā platībmaksājuma shēma [vienreizējo maksājumu sistēma], vai
ii)
saskaņā ar Regulas (EK) Nr. 1782/2003 143.b panta 3. punktu noteiktais valsts gada finanšu asignējums, ja šie maksājumi attiecas uz gadu, kas bija pirms tā budžeta gada, kura laikā tie tika veikti, gadījumā, ja tiek piemērota minētajā pantā paredzētā vienotā platībmaksājuma shēma [vienreizējo maksājumu sistēma],
i) un ii) apakšpunktā valstij noteikto maksimāli pieļaujamo daudzumu vai gada finanšu asignējumu vajadzības gadījumā:
-
samazina ar modulāciju, kas paredzēta Regulas (EK) Nr. 1782/2003 10. pantā,
-
samazina ar brīvprātīgu modulāciju, kas paredzēta Regulas (EK) Nr. 378/2007 1. pantā,
-
palielina ar atbalsta papildu summu, kas minēta Regulas (EK) Nr. 1782/2003 12. pantā,
-
palielina ar atbalsta papildu summu, kas minēta Regulas (EK) Nr. 378/2007 1. panta 3. punkta otrajā daļā,
-
labo ar korekciju, kas paredzēta Regulas (EK) Nr. 1782/2003 11. pantā.”
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Tomēr regulas 1. panta 1. punkts stājas spēkā ar 2009. budžeta gadu.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 22. maijā

Labels: 4
15
19
6